Lietuvos Respublikos Vyriausybės

n u t a r i m a s

Dėl LIETUVOS RESPUBLIKOS VYRIAUSYBĖS 2003 M. BIRŽELIO 17 D. NUTARIMO Nr. 783 „DĖL KELEIVIŲ, BAGAŽO IR KROVINIŲ VEŽIMO GELEŽINKELIŲ TRANSPORTU LICENCIJAVIMO TAISYKLIŲ PATVIRTINIMO“ PAKEITIMO

2013 m. gruodžio 11 d. Nr. 1178

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2003 m. birželio 17 d. nutarimą Nr. 783 „Dėl Keleivių, bagažo ir krovinių vežimo geležinkelių transportu licencijavimo taisyklių patvirtinimo“ (Žin., 2003, Nr. 59-2677; 2006, Nr. 136-5173; 2009, Nr. 131-5688; 2011, Nr. 110-5175) ir išdėstyti jį nauja redakcija:

„Lietuvos Respublikos Vyriausybė

NUTARIMAS

DĖL GELEŽINKELIO ĮMONIŲ (VEŽĖJŲ) LICENCIJAVIMO TAISYKLIŲ PATVIRTINIMO

Vadovaudamasi Lietuvos Respublikos geležinkelių transporto kodekso (Žin., 2004, Nr. 72-2489; 2013, Nr. 46-2242) 10 straipsnio 15 dalimi ir įgyvendindama 1995 m. birželio 19 d. Tarybos direktyvą 95/18/EB dėl geležinkelio įmonių licencijavimo (OL 2004 m. specialusis leidimas, 7 skyrius, 2 tomas, p. 258) su paskutiniais pakeitimais, padarytais 2004 m. balandžio 29 d. Europos Parlamento ir Tarybos direktyva 2004/49/EB (OL 2004 m. specialusis leidimas, 7 skyrius, 8 tomas, p. 227), Lietuvos Respublikos Vyriausybė nutaria:

Patvirtinti Geležinkelio įmonių (vežėjų) licencijavimo taisykles (pridedama).“

2. Šis nutarimas įsigalioja 2014 m. sausio 1 dieną.

Ministras Pirmininkas	Algirdas Butkevičius

Susisiekimo ministras	Rimantas Sinkevičius

PATVIRTINTA

Lietuvos Respublikos Vyriausybės

2003 m. birželio 17 d.

nutarimu Nr. 783

(Lietuvos Respublikos Vyriausybės

2013 m. gruodžio 11 d.

nutarimo Nr. 1178

redakcija)

GELEŽINKELIO ĮMONIŲ (VEŽĖJŲ) LICENCIJAVIMO TAISYKLĖS

I. BENDROSIOS NUOSTATOS

1. Geležinkelio įmonių (vežėjų) licencijavimo taisyklės (toliau – Taisyklės) nustato reikalavimų, susijusių su geležinkelio įmonės (vežėjo) licencijos (toliau – licencija) išdavimu, atsisakymu išduoti licenciją, licencijos galiojimo sustabdymu, galiojimo sustabdymo panaikinimu, galiojimo panaikinimu ir licencijuojamos veiklos sąlygų laikymusi, įgyvendinimo tvarką.

2. Taisyklėse vartojamos sąvokos apibrėžtos Lietuvos Respublikos geležinkelių transporto kodekse (Žin., 2004, Nr. 72-2489) (toliau – Kodeksas).

II. PRAŠYMŲ IŠDUOTI LICENCIJĄ NAGRINĖJIMAS

3. Įmonė, pageidaujanti gauti licenciją, Valstybinei geležinkelio inspekcijai prie Susisiekimo ministerijos (toliau – Inspekcija) turi pateikti šiuos dokumentus:

3.1. Inspekcijos nustatytos formos prašymą išduoti licenciją, kuriame nurodomi duomenys apie įmonę, pageidaujančią gauti licenciją, ir ketinamos teikti paslaugos;

3.2. įmonės vadovo ar jo įgalioto asmens patvirtintą deklaraciją, kad įmonė, įmonės dalyviai, nuosavybės teise tiesiogiai arba netiesiogiai valdantys mažiausiai 34 procentus įmonės akcijų (pajaus, įnašų ir panašiai), įmonės valdymo organų nariai, vadovai ir jų įgalioti asmenys, kuriems pavesta vadovauti keleivių, bagažo ir (ar) krovinių vežimo vietiniais ir (ar) tarptautiniais maršrutais paslaugų teikimo veiklai, atitinka Kodekso 10 straipsnio 2 dalies 1 punkto reikalavimus;

3.3. numatomo keleivių, bagažo ir (ar) krovinių vežimo vietiniais ir (ar) tarptautiniais maršrutais paslaugų teikimo verslo planą 12 mėnesių laikotarpiui; verslo plane nurodyti įmonės ekonominį pajėgumą apibūdinantys rodikliai turi atitikti susisiekimo ministro nustatytas geležinkelio įmonių (vežėjų) ekonominį pajėgumą apibūdinančių rodiklių kritines reikšmes;

3.4. metinės finansinės atskaitomybės ataskaitos (įmonės balanso, pelno (nuostolių) ataskaitos, pinigų srautų ataskaitos, nuosavo kapitalo pokyčių ataskaitos, aiškinamojo rašto), patvirtintos įmonės vadovo ar jo įgalioto asmens, kopiją;

3.5. įmonės valdymo struktūros, patvirtintos įmonės vadovo ar jo įgalioto asmens, kopiją;

3.6. įmonės vadovo ar jo įgalioto asmens patvirtintą deklaraciją, kad įmonės darbuotojų žinios ir patirtis užtikrina, jog bus laikomasi geležinkelių transporto eismo saugos reikalavimų ir licencijuojamos veiklos sąlygų;

3.7. civilinės atsakomybės draudimo sutarties liudijimo kopiją.

4. Įmonė, pageidaujanti gauti licenciją, dokumentus licencijai gauti gali pateikti tiesiogiai Inspekcijoje, elektroninėmis priemonėmis per Paslaugų ir gaminių kontaktinį centrą, siųsti registruotuoju laišku, elektroniniu parašu pasirašytas dokumentų skaitmenines kopijas siųsti Inspekcijos interneto svetainėje nurodytu elektroninio pašto adresu arba Geležinkelių transporto valstybinės priežiūros informacinėje sistemoje (toliau – VGI IS) užpildyti elektroninę prašymo išduoti licenciją formą.

5. Inspekcija, gavusi prašymą išduoti licenciją, ne vėliau kaip per 3 darbo dienas praneša įmonei, pageidaujančiai gauti licenciją, kad prašymas išduoti licenciją gautas.

6. Inspekcija, gavusi prašymą išduoti licenciją, nedelsdama kreipiasi į:

6.1. teritorinę valstybinę mokesčių inspekciją su prašymu pateikti informaciją apie įmonės, pageidaujančios gauti licenciją, mokestines nepriemokas valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija, išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas;

6.2. Valstybinio socialinio draudimo fondo valdybos teritorinį skyrių pagal įmonės, pageidaujančios gauti licenciją, registracijos vietą su prašymu pateikti informaciją apie įmonės, pageidaujančios gauti licenciją, skolas Valstybinio socialinio draudimo fondo biudžetui.

7. Teritorinė valstybinė mokesčių inspekcija ir Valstybinio socialinio draudimo fondo valdybos teritorinis skyrius, gavę Inspekcijos prašymą, privalo per 10 darbo dienų pateikti jai Taisyklių 6 punkte nurodytą informaciją.

III. PRAŠYMŲ PAKEISTI LICENCIJĄ IR GELEŽINKELIO ĮMONĖS (VEŽĖJO) PRANEŠIMŲ NAGRINĖJIMAS

8. Geležinkelio įmonė (vežėjas) prašymą pakeisti licenciją, pranešimą apie pasikeitusią geležinkelio įmonės (vežėjo) teisinę formą, įmonių susijungimą arba naujos įmonės įsigijimą, pasikeitusį įmonės vadovą ar jo įgaliotus asmenis, kuriems pavesta vadovauti keleivių, bagažo ir (ar) krovinių vežimo geležinkelių transportu veiklai, taip pat kai dalyvaujanti reorganizavime įmonė nepasibaigia, bet pasikeičia geležinkelio įmonės (vežėjo) dalyviai, nuosavybės teise tiesiogiai arba netiesiogiai valdantys mažiausiai 34 procentus įmonės akcijų (pajų, įnašų ir panašiai) (toliau – pranešimas), kitus duomenis ir (arba) dokumentus, kurių reikia licencijai pakeisti, Inspekcijai gali pateikti mutatis mutandis Taisyklių 4 punkte nustatyta tvarka.

9. Inspekcija, gavusi prašymą pakeisti licenciją ar pranešimą ir kitus kartu teiktinus duomenis ir (arba) dokumentus, praneša geležinkelio įmonei (vežėjui) mutatis mutandis Taisyklių 5 punkte nustatyta tvarka.

10. Inspekcija pakeičia licenciją, nurodo pakeistą informaciją ir apie licencijos pakeitimą praneša geležinkelio įmonei (vežėjui) ne vėliau kaip per 10 dienų nuo prašymo pakeisti licenciją ar pranešimo ir visų kartu teiktinų duomenų ir (arba) dokumentų gavimo.

11. Jeigu pateiktas neišsamus ar netinkamai įformintas prašymas pakeisti licenciją ar pranešimas ir (ar) ne visi dokumentai, Inspekcija per 5 darbo dienas nuo prašymo pakeisti licenciją ar pranešimo gavimo praneša geležinkelio įmonei (vežėjui) apie būtinybę per 10 darbo dienų nuo pranešimo išsiuntimo geležinkelio įmonei (vežėjui) pateikti trūkstamą ar patikslintą informaciją ir (ar) dokumentus. Jeigu geležinkelio įmonė (vežėjas) per nustatytą terminą nepateikia trūkstamos ar patikslintos informacijos ir (ar) dokumentų, Inspekcija per 3 darbo dienas nuo termino pateikti trūkstamą ar patikslintą informaciją ir (ar) dokumentus pabaigos priima motyvuotą sprendimą prašymą pakeisti licenciją ar pranešimą palikti nenagrinėtą ir apie priimtą sprendimą praneša geležinkelio įmonei (vežėjui).

12. Inspekcija, gavusi prašymą pakeisti licenciją ar pranešimą, patikrina, ar geležinkelio įmonė (vežėjas), įvykus prašyme pakeisti licenciją ar pranešime nurodytiems pasikeitimams, atitinka Kodekso 10 straipsnio 2 dalyje nustatytus reikalavimus.

13. Inspekcija, nustačiusi, kad geležinkelio įmonė (vežėjas) neatitinka Kodekso 10 straipsnio 2 dalyje nustatytų reikalavimų, įspėja geležinkelio įmonę (vežėją) apie nustatytus trūkumus ir nustato 20 darbo dienų terminą juos pašalinti. Jeigu geležinkelio įmonė (vežėjas) per nustatytą terminą trūkumų nepašalina, Inspekcija per 3 darbo dienas nuo termino pašalinti trūkumus pabaigos priima motyvuotą sprendimą atsisakyti pakeisti licenciją.

14. Inspekcija pateikia informaciją geležinkelio įmonei (vežėjui), pageidaujančiai pakeisti licenciją ar pateikusiai pranešimą, tokiu būdu, kokiu buvo pateiktas prašymas ar pranešimas, išskyrus atvejus, kai prašyme arba pranešime nurodytas kitoks informacijos gavimo būdas.

IV. PRAŠYMŲ SUSTABDYTI ARBA PANAIKINTI LICENCIJOS GALIOJIMĄ NAGRINĖJIMAS, LICENCIJŲ GALIOJIMO SUSTABDYMAS, GALIOJIMO SUSTABDYMO PANAIKINIMAS IR LICENCIJŲ GALIOJIMO PANAIKINIMAS

15. Geležinkelio įmonė (vežėjas) prašymą sustabdyti licencijos galiojimą arba panaikinti licencijos galiojimą Inspekcijai gali pateikti mutatis mutandis Taisyklių 4 punkte nustatyta tvarka.

16. Inspekcija, gavusi prašymą sustabdyti licencijos galiojimą arba panaikinti licencijos galiojimą, praneša geležinkelio įmonei (vežėjui) mutatis mutandis Taisyklių 5 punkte nustatyta tvarka.

17. Inspekcija priima motyvuotą sprendimą sustabdyti arba panaikinti geležinkelio įmonės (vežėjo) licenciją ir praneša apie licencijos sustabdymą arba panaikinimą geležinkelio įmonei (vežėjui) per 10 darbo dienų nuo Taisyklių 15 punkte nurodytų prašymų pateikimo.

18. Inspekcija, Kodekso 10 straipsnio 12 dalyje nurodytu atveju panaikinusi licencijos galiojimo sustabdymą, sprendimo priėmimo dieną raštu arba per VGI IS praneša geležinkelio įmonei (vežėjui) ir nurodo sprendimo priėmimo motyvus.

19. Inspekcija, sustabdžiusi licencijos galiojimą Kodekso 10 straipsnio 11 dalies 2 ir 3 punktuose nustatytais pagrindais, nustato geležinkelio įmonei (vežėjui) ne trumpesnį kaip 30 dienų terminą, per kurį privalo būti pašalinti nustatyti licencijuojamos veiklos sąlygų pažeidimai arba pateikti ištaisyti ar tikrovę atitinkantys dokumentai.

V. LICENCIJUOJAMOS VEIKLOS SĄLYGŲ LAIKYMOSI PRIEŽIŪRA

20. Geležinkelio įmonių (vežėjų), vykdančių licencijuojamą veiklą, licencijuojamos veiklos sąlygų laikymosi priežiūrą atlieka Inspekcijos darbuotojai, nesusiję su licencijų išdavimu, Lietuvos Respublikos viešojo administravimo įstatymo (Žin., 1999, Nr. 60-1945; 2006, Nr. 77-2975) nustatyta tvarka.

21. Inspekcija, kilus pagrįstų abejonių, ar geležinkelio įmonė (vežėjas), kuriai licenciją yra išdavusi kitos Europos Sąjungos valstybės narės institucija, atitinka finansinio pajėgumo, nepriekaištingos reputacijos, profesinės kompetencijos ar civilinės atsakomybės draudimo reikalavimus, nedelsdama praneša apie tai kitos Europos Sąjungos valstybės narės institucijai, išduodančiai licencijas.

VI. INFORMACIJOS APIE GELEŽINKELIO ĮMONĖS (VEŽĖJO) APSIDRAUDIMĄ CIVILINĖS ATSAKOMYBĖS DRAUDIMU, LICENCIJOS IŠDAVIMĄ, PAKEITIMĄ, GALIOJIMO SUSTABDYMĄ, GALIOJIMO SUSTABDYMO PANAIKINIMĄ IR GALIOJIMO PANAIKINIMĄ TEIKIMAS

22. Geležinkelio įmonė (vežėjas) informaciją apie apsidraudimą Kodekso 101 straipsnyje nustatytu civilinės atsakomybės draudimu gali pateikti tiesiogiai Inspekcijoje, siųsti registruotuoju laišku arba elektroniniu parašu pasirašytas dokumentų skaitmenines kopijas siųsti Inspekcijos interneto svetainėje nurodytu elektroninio pašto adresu.

23. Inspekcija ne vėliau kaip per 5 darbo dienas nuo geležinkelio įmonės (vežėjo) prašymo išduoti pažymą gavimo išduoda pažymą, patvirtinančią, kad geležinkelio įmonei (vežėjui) išduota ar pakeista licencija.

24. Inspekcija visą informaciją ir (ar) dokumentus, susijusius su licencijos išdavimo procesu (prašymą išduoti, pakeisti licenciją, geležinkelio įmonės (vežėjo) pranešimus, sprendimą išduoti, pakeisti licenciją, atsisakyti išduoti licenciją, sustabdyti licencijos galiojimą, panaikinti licencijos galiojimo sustabdymą, panaikinti licencijos galiojimą, licencijuojamos veiklos sąlygų laikymosi priežiūros įvertinimo dokumentus ir kita), skelbia savo interneto svetainėje, jeigu tokia informacija ir dokumentai vadovaujantis Lietuvos Respublikos įstatymais gali būti skelbiami.

25. Inspekcija, išdavusi licenciją, sustabdžiusi licencijos galiojimą, panaikinusi licencijos galiojimo sustabdymą, panaikinusi licencijos galiojimą ar pakeitusi licenciją, nedelsdama apie tai praneša Europos geležinkelių agentūrai ir Europos Komisijai.

26. Informacija Juridinių asmenų registrui apie priimtus pagal Taisykles Inspekcijos sprendimus teikiama Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407 (Žin., 2003, Nr. 107-4810), nustatyta tvarka.

_________________